— Наш “Прамень камуны” далучылі восем гадоў таму да адкрытага акцыянернага таварыства “Краснадворцы”. Калгаснікі не падтрымлівалі аб’яднанне. Нашы землі шчодрыя на ўраджай. Аб’яднанне доўжылася амаль паўгода. Як галоўны бухгалтар закрывала рахункі ў банку. Усю дакументацыю перадала аб’яднанай гаспадарцы і магла адпачываць. Кіраўнік нашага вытворчага ўчастка Уладзімір Радзецкі ўзначаліў агранамічную службу акцыянернага таварыства, і мне прапанавалі брыгадзірства. У мае абавязкі ўваходзіць налічэнне заробкаў механізатарам, рамонтнікам, загадчыкам складаў, вадзіцелям аўтамашын, арганізацыя працы паляводаў, якіх у брыгадзе засталося мала. Руплівыя Наталля Кашляк, Таццяна Восіпава, Валянціна Гога, Надзея Казленка не падводзяць.